Ombudsmand Jørgen Steen Sørensen er godt klar over det usædvanlige i, at han i sin redegørelse om det kommunale svigt overfor to børn på seks og otte år, bruger et så stærkt udtryk som »fuldstændig utilstedeligt«.

»Ja, vi er normalt mere karrige med at bruge vendinger, som er meget meget stærke, men i denne sag er det på sin plads, for den er meget grotesk. Det er en kritik i den høje ende«, siger Jørgen Steen Sørensen.

De to børns mor var oftre beruset og lod børnene gå for »lud og koldt vand«, som det blev udtrykt i en af de ti underretninger om familien, som den kritiserede kommune modtog igennem mere end et år - uden at gribe ind.